Nivaagaards Malerisamling

Nivaagaards Malerisamling ved siden af Nivågård i Nivå er et dansk kunstmuseum, med en unik samling af 500 års verdenskunst. Museet blev etableret af godsejer Johannes Hage, der var privat kunstsamler og i 1908 overdrog samlingen til offentligheden i form af en selvejende institution. Museet er internationalt anerkendt for deres samling af kvindelige kunstnere fra renæssancen og barokken. Museets historie I fundatsen fra 1908 for Den Hageske Stiftelse er det fastsat, at samlingen skal bevares som et offentligt tilgængeligt museum. Den oprindelige bygning fra 1903 af Johan Schrøder blev udvidet 1989 og 1992 ved kgl. bygningsinspektør David Bretton-Meyer. Samlingen Museet ejer flere malerier af tidlige kvindelige kunstnere, heriblandt værker af Sofonisba Anguissola og Europa Anguissola og har i de senere år føjet flere til samlingen af Artemisia Gentileschi og Catharina Ykens II. Det har givet en status som en internationalt førende samling af kvindelige kunstnere fra renæssancen og barokken. Samlingen rummer også værker bl.a. fra den hollandske guldalder: Rembrandt, Jan Steen, Jan van Goyen, Pieter de Hooch, Pieter Claesz, Gerard Ter Borch II, Adriaen van de Velde og Salomon van Ruysdael. Den tyske skole er repræsenteret med bl.a. Lucas Cranach den ældre, mens også Pieter Brueghel den yngre er repræsenteret. Fra den italienske renæssance findes værker af Giovanni Bellini, fra den franske skole af Claude Lorrain. Fra Danmark indeholder samlingen værker af bl.a. Nicolai Abildgaard, Jens Juel, C.W. Eckersberg, Jørgen Roed, Constantin Hansen, Christen Købke, J.Th. Lundbye, Wilhelm Marstrand, og Martinus Rørbye. Nivaagaard Malerisamling gør størstedelen af deres samling tilgængelig som åben data, til fri download, idet værkerne er udenfor ophavsret. Kunsttyveri i 1999 Den 29. januar 1999 blev samlingens to værker af Rembrandt (Portræt af 39-årig kvinde, 1632) og Giovanni Bellini (Portræt af en ung mand, 1490) stjålet på museet. To mænd gik ind på museet kort inde lukketid, hvor der kun var få besøgende. De klippede malerierne ned, men blev opdaget på vejen ud. Under flugten skubbede de til en kustode, hvorved forbrydelsen gik fra tyveri til røveri, der har væsentligt højere strafferamme og gav politiet udvidede beføjelser i forbindelse med opklaringen. Værdien af de to malerier blev estimeret til at være omkring 150 mio. kr. Tyveriet og efterforskningen fik stor bevågenhed fra medierne, og der blev udlovet en dusør på 14 mio. kr for oplysninger der kunne føre til opklaring så malerierne kunne komme tilbage på museet. Tyvene blev pågrebet i august 1999, og værkerne tilbage til museet. Tyvene blev dømt til 3-5 års fængsel i 2001, hvor de kom frem at de ingen anelse havde om maleriernes virkelige værdi, og de havde fået 40.000 kr for tyveriet. Kuppet gav stof til filmen Rembrandt fra 2003 med bl.a. Lars Brygmann, Jakob Cedergren, Nikolaj Coster Waldau og Nicolas Bro. Filmen blev nomineret til fire priser ved Bodil-uddelingen i 2004 og seks priser ved Robertprisen samme år. Priserne talt Bodilprisen for bedste mandlige hovedrolle og bedst danske film. Galleri Se også Værker fra Nivaagaards Malerisamling Referencer Eksterne henvisninger Nivaagaards Malerisamling